ส่วนที่ 1

ข้อมูลสรุป (Executive Summary)

-   บริษัท ไทยฮา จำกัด (มหาชน) (“บริษัท”) หรือ (“KASET”) ก่อตั้งขึ้นเมื่อวันที่ 26 มีนาคม
    2536 โดยกลุ่มตระกูลตั้งพิรุฬห์ธรรม ด้วยวัตถุประสงค์ในการเป็นตราสินค้าระดับโลก
    (Global Brand) ในผลิตภัณฑ์ข้าวขาวหอมมะลิชนิดบรรจุถุงและธัญพืชต่างๆชนิดบรรจุถุง
    และสินค้าเกษตรแปรรูปประเภทผลิตภัณฑ์ วุ้นเส้น และน้ำส้มสายชูภายใต้ชื่อตรา “เกษตร”
    เพื่อตอบสนองผู้บริโภคที่ต้องการสินค้าที่มีคุณภาพสูง (Premium)
    เมื่อเทียบกับสินค้าชนิดเดียวกัน โดยทำการจำหน่ายสินค้าทั้งในและต่างประเทศ นอกจากนี้
    บริษัทได้ขยายสายผลิตภัณฑ์ Value-added ไปสู่ผลิตภัณฑ์เพื่อสุขภาพ (Healthy) คือ
    ข้าวกล้องผสมธัญพืช “แฮปปี้ไรซ์”, โจ๊กกึ่งสำเร็จรูป และผลิตภัณฑ์เพื่อความสวยงาม
    (Beauty) คือวุ้นเส้นกึ่งสำเร็จรูป

-   บริษัทมีบริษัทย่อย 2 บริษัท คือ บริษัท เชียร์ เทรดดิ้ง จำกัด ก่อตั้งเมื่อเดือนกันยายน 2547
    ดำเนินธุรกิจช่องทางการจัดจำหน่ายสินค้า Consumer ในประเทศ ได้แก่ ดิสเค้าท์สโตร์
    ซุปเปอร์มาร์เก็ต ยี่ปั๊ว/ซาปั๊ว รวมถึงเป็นผู้นำในช่องทางจัดจำหน่าย “CATERING” ได้แก่
    โรงแรม ภัตตาคาร ร้านอาหาร และอุตสาหกรรมอาหารต่อเนื่อง และบริษัท ไทยฮา
    ออสเตรเลีย จำกัด ก่อตั้งเมื่อเดือนสิงหาคม 2548
    ดำเนินธุรกิจนำเข้าและจัดจำหน่ายสินค้าของบริษัท ในประเทศออสเตรเลีย โดยในปี 2551
    บริษัทมีสัดส่วนยอดขายรวมในประเทศต่อต่างประเทศคิดเป็น 42 : 58

-   บริษัทได้พัฒนาคุณภาพการผลิตจนได้การรับรองมาตรฐานสินค้า
    และมาตรฐานความปลอดภัยทางด้านอาหารจากหลายระบบทั้ง 2 โรงงาน อาทิเช่น HALAL,
    GMP, HACCP มาตรฐานระบบ ISO 9001:2000 ทั้งระบบจากสถาบัน SGS, THAILAND
    BRAND มาตรฐานกรมการค้าภายใน และมาตรฐานกรมการค้าต่างประเทศ
    รวมถึงเป็นบริษัทรายแรกที่ได้รับรางวัลประกาศนียบัตรเกียรติคุณการควบคุมคุณภาพและการโฆษณาเป็นธรรมจากสำนักงานคุ้มครองผู้บริโภค
    (สคบ.) โดยในปี 2546
    ผลิตภัณฑ์ข้าวหอมมะลิตราเกษตรได้ก้าวขึ้นเป็นผู้นำตลาดภายในประเทศ (ที่มา: AC Neilsen
    Retail Audit Thailand)
    และจากนโยบายแนวรุกทางการตลาดที่ต้องการเป็นสินค้าระดับโลกทำให้ บริษัทได้รับรางวัล
    Prime Minister Award ประเภท Brand Name ในปี 2547 และประเภท Best
    Exporter ในปี 2549 โดยกรมส่งเสริมการส่งออก กระทรวงพาณิชย์
    อีกทั้งยังได้รับการรับรองมาตรฐาน จากองค์การอาหารและยาของสหรัฐอเมริกา (US FDA)
    ในปี 2549 นอกจากนี้ ในปี 2550 บริษัทได้รับการรับรองมาตรฐานคุณภาพ BRC (British
    Retail Consortium) จากสถาบัน SGS

-   ปรัชญาการดำเนินงานที่ทีมผู้บริหารได้ยึดมั่น และถือเป็นวัฒนธรรมองค์กร คือ
    การทำงานด้วยความรัก ความสุข และความสำเร็จ นอกจากนี้
    บริษัทได้ตระหนักถึงความรับผิดชอบต่อสังคม โดยมีการร่วมกิจกรรมต่างๆ ด้านสังคม
    อาทิเช่นการบริจาคเงินทุนการศึกษาให้แก่โรงเรียน แถบจังหวัดนครปฐม
    ซึ่งได้ดำเนินการมากกว่า 10 ปีแล้ว อีกทั้ง ยังได้ร่วมบริจาคสิ่งของต่าง ๆ ให้แก่วัดวาอาราม
    ผู้ยากไร้ องค์กรการกุศลต่าง ๆ รวมถึงผู้ประสบภัยพิบัติทางธรรมชาติ

-   ในด้านการกำกับดูแลกิจการที่ดี บริษัท
    ได้รับการประเมินคุณภาพการจัดการประชุมผู้ถือหุ้นประจำปี 2551 อยู่ในระดับ “ดีมาก”
    จากสำนักงานคณะกรรมการกำกับหลักทรัพย์และตลาดหลักทรัพย์
    และการสำรวจการกำกับดูแลกิจการของบริษัทจดทะเบียนประจำปี 2551 อยู่ในระดับ “ดี”
    จากสมาคมส่งเสริมสถาบันกรรมการบริษัทไทย

-   ในปี 2551 ที่ผ่านมา บริษัทฯ ได้ออกผลิตภัณฑ์กึ่งสำเร็จรูปรสชาติใหม่ คือโจ๊กกึ่งสำเร็จรูป
    รสไก่ และวุ้นเส้นกึ่งสำเร็จรูป รสยำวุ้นเส้นทะเล ซึ่งได้รับการตอบรับที่ดีจากผู้บริโภค
    นอกจากนี้
    บริษัทประสบความสำเร็จในการดำเนินการส่งออกสินค้าของบริษัทไปยังต่างประเทศถึง 69
    ประเทศทั่วโลก ซึ่งเพิ่มขึ้นจากปี 2550 อีก 5 ประเทศ
    โดยบริษัทได้ทำการพัฒนาคุณภาพสินค้าอย่างต่อเนื่อง และเป็นที่ยอมรับจากตลาดโลก

-   ทั้งนี้ ปี 2551 ถือเป็นปีทองของอุตสาหกรรมข้าว เนื่องจากราคาข้าวปรับตัวสูงในช่วงไตรมาส
    2 ของปี 2551 ส่งผลให้ผลประกอบการของบริษัทสูงกว่าเป้าหมายที่ได้ตั้งไว้
    โดยบริษัทและบริษัทย่อยมีรายได้รวม ในปี 2551 เท่ากับ 2,139.32 ล้านบาท เพิ่มขึ้นจากปี
    2550 ประมาณ 35.18% และกำไรสุทธิ อยู่ที่ 80.15 ล้านบาท เพิ่มขึ้นจากปี 2550 ประมาณ
    835.24% โดย ณ วันที่ 31 ธันวาคม 2551 บริษัทและบริษัทย่อยมีสินทรัพย์ทั้งสิ้น 972.68
    ล้านบาท หนี้สินรวม 713.69 ล้านบาท และส่วนผู้ถือหุ้น 258.99 ล้านบาท